Zsámbék Római Katolikus Plébánia
2072 ZSÁMBÉK, Magyar u. 13.
Tel/Fax: 23/342-316

www.zsek.hu
Beszámoló a 2021-es évről

Kedves Testvérek!
A 2021-es év sok tekintetben különbözött a korábbi évektől. Sok előre tervezett programunkat nem tudtuk megtartani, sok minden más volt, mint tavaly, vagy tavalyelőtt. A beszámoló, amely mindig az előző évi alapján készül, most jóval rövidebb…

Hálaadásra így is van okunk, Isten szeretetét, jóságát megtapasztaltuk ebben az évben is, felfedezhettük őt a segítő, önfeláldozó emberekben. Hálát adunk az orvosokért, betegápolókért, kórházi és rendelői asszisztensekért, munkatársaikért, a gyógyszertári dolgozókért, akik a veszélyek ellenére is mindannyiunk szolgálatára álltak.
És hálát adunk azért a sok imádságért, ami ezek mögött a tevékenységek mögött láthatatlanul is jelen volt és támogatta azt.
Szentségi élet, hitélet:

KERESZTELÉS: 63 (32 fiú és 31 lány,7-tel több, mint tavaly)
ELSŐÁLDOZÓK: 53 gyermek volt elsőáldozó május 9-én, vasárnap (3-mal több, mint tavaly).
BÉRMÁLKOZÓK: 17-en bérmálkoztak április 24-én.
BETEGEK  SZENTSÉGE: Általában kétévente Feketevasárnapon van egyházközségünkben Betegek szentségének közös ünneplése. Idén a koronavírus miatt előre hoztuk febr. 11-ére, a betegek világnapjára a közös szentségfelvétel.
Az "elsőpéntekes" betegek száma: 7 az év végén. Kérem, hívjátok fel figyelmemet a még el nem látott betegekre! Két elsőpéntek között még egyszer Keményné Éva is meglátogatja a betegeket. Most a járvány enyhültével ismét tudtunk a betegekhez menni…

BŰNBÁNAT  SZENTSÉGE: Minden hónap első vasárnapján, a laudes és a 9 órai szentmise alatt, ill. a délutáni szentségimádás alatt van állandó gyónási lehetőség. Az ünnepek előtt külön gyónási alkalmakat is szervezünk, ill. kérésre a hétköznapi szentmisék után is gyóntatunk. Nagyon hálásak vagyunk Vereczki András atyának, aki rendszeres gyóntatónk.
SZENTSÉGI  HÁZASSÁG: 16 (10-zel több, mint tavaly) Itt hívjuk fel a figyelmet, hogy a jegyesek már most jelentkezhetnek a plébánián. Időben meg kell szerveznünk a házasságra előkészítő kurzust és csak januárban tudjuk a formáját véglegesíteni, de szeretnénk, ha hagyományosan 2022. február 7-jén, hétfőn elkezdődhetne…
TEMETÉS: 48, 3-mal több, mint tavaly, 20 férfi és 28 nő. 11-en részesültek a szent útravaló szentségeiben, ez 4-gyel több, mint tavaly. Felhívom a figyelmet a Hittani Kongregáció rendelkezésére, mely szerint a halottakat a temetőhelyen kell eltemetni, hamvakat hazavinni ill. szétszórni nem lehetséges.
HITOKTATÁS: Iskoláinkban (KSZJ Iskola, Szakiskola) folyó hitoktatáson kívül, jelenleg 8 csoportunk van az első osztályosoktól a felsősökig. A hittanórákat az általános iskolában, a szentségi katekézist (elsőáldozásra felkészítő, bérmálkozási előkészítő) a Zichy iskolában a KSZJ Iskolában és a plébánián tartjuk. Óvodás hittancsoportjaink is vannak.
PREMONTREI  HARMADREND: A premontrei harmadrend havi rendszerességgel tartotta összejöveteleit Frigyes atya (Gödöllő) vezetésével. A harmadrend tagjai imádságukkal, a liturgiákon való részvétellel és a szegények szolgálatával (adomány-ételosztás) vettek részt Rendünk plébániai munkájában.

RÓZSAFÜZÉR  IMÁDSÁG: A járvány kezdete óta a templomban minden délután 5 órakor (csütörtök kivételével), a nővérek vezetésével, közösen elimádkoztuk és elimádkozzuk a rózsafüzért a járvány áldozataiért, betegeiért és az orvosokért és ápolókért.

Keddenként reggel 8 órakor van még közös rózsafüzér, ill. a Rózsafüzér Társulat tagjai végzik otthonaikban ezt az imádságot.

EGYHÁZKÖZSÉGI  KÉPVISELŐ  TESTÜLET: Az egyházközség 2015-ben választott és kinevezett testületének mandátuma már két éve lejárt. A járvány miatt kétszer egy évre meghosszabbította püspök atya a képviselőtestületek mandátumát. Köszönöm a képviselőknek, hogy vállalták továbbra is a feladatokat! 2022-ben újra kell választanunk a képviselőtestületet!
SZENT  ÁGOSTON  HÁZ: A töki katolikus jelenlét helyszíne, minden hónap utolsó szombatján 9 órakor van szentmise ill. sokféle közösségi program szervezésére van lehetőség itt. Sajnos a járvány miatt hónapokig korlátozottan működött, de ősztől új életre kelt. Újra közösségi programok szervezéséhez, csoportok rendszeres találkozásához teremt lehetőséget: „lángra lobbantani” – imaközösség, csütörtöki vesperás/rózsafüzér ima, művészet terápiás csoportok és más egy-egy alkalomra szóló összejövetelek. Örömmel veszik igénybe a ház adta lehetőségeket több napos hétvégi együttlétre regnum- és cserkész csapatok. 

INTÉZMÉNYEINK:

BOLDOG GERTRÚD KÖZPONT: A Premontrei Női Rend fenntartásában. Az intézmény 58 dolgozót foglalkoztat.

JOSEPHINUM - IDŐSEK OTTHONA

50 fő idős otthoni, bentlakásos és

25-30 fő napközbeni ellátásáról gondoskodott.

40 fő szociális étkeztetését biztosította.

- A házi segítségnyújtás rendszerében, 14-16 fő otthoni segítéséről, ellátásáról gondoskodnak a munkatársak.

- A család- és gyermekjóléti szolgálat munkatársai 60 családdal, körülbelül 200 fővel tartanak rendszeresen segítő kapcsolatot.

PREMONTREI NYITOTTHÁZ TANODA

- A Premontrei Nyitottház Tanoda is a Boldog Gertrúd Központ egysége 60 fő ingyenes ellátásáról (étkezés, oktatás, nevelés) gondoskodik.
EGYHÁZKÖZSÉGI  BOLT / BEMUTATÓTEREM: Az egyházközségi bolt/bemutatóterem egy éve újból működik. A biatorbágyi- és mányi műhely csökkent munkaképességű, tartósan beteg dolgozóinak termékei kaphatók ill. megrendelhetők a Magyar u. 11. sz. alatt, illetve egyházi kiadványok, kegytárgyak kaphatók, megrendelhetők.

ZSÁMBÉKI PREMONTREI TECHNIKUM, SZAKKÉPZŐ ISKOLA ÉS GIMNÁZIUM – közkeletűbb nevén: SZAKISKOLA: A Premontrei Női Kanonokrend a fenntartója a Szakiskolának, ahol 450 diák tanul. Egyházközségünk több tagja – a nővérek mellett - a nevelőtestület tagjaként dolgozik. A Szakiskola tanáraira és diákjaira az Egyházközség épületeinek karbantartásában, javításiban mindig lehet számítani. Köszönjük!
KERESZTELŐ  SZENT  JÁNOS  ISKOLAKÖZPONT: A Gödöllői Premontrei Apátság a fenntartója a Keresztelő Szent János Iskolaközpontnak. 450 diákja van Zsámbékról és a környékről. Intézményeink sok zsámbéki egyházközségi tagnak adnak feladatot, munkát, megélhetést. Az Iskolaközpont zenei és képzőművészeti eseményei az iskola és az Egyházközség életének egyre jelentősebb kulturális alkalmai.
KOMMUNIKÁCIÓ: Az elmúlt év sajátossága volt, hogy a személyes kapcsolattartás nagy része áttevődött a világhálóra, ezért még fontosabb szerepet kapott az egyházközség megjelenése a világhálón is. A listára feliratkozott egyházközségi tagok hetente, vagy még akár sűrűbben is kapnak információkat az egyházközség életéről, aktivitásairól.(Ha valaki még nem tagja ennek a csoportnak és szeretne csatlakozni, kérem, jelezze a holnapymarton@gmail.com email címen)
ZSEK HONLAP: Sokan figyelik és nézik egyházközségünk honlapját, nemcsak zsámbékiak, hanem a Zsámbékról elszármazottak is. Kérem, gazdagítsátok saját anyagaitokkal, segítsétek hozzászólásaitokkal, vegyetek részt a szerkesztésben! Figyeljétek a híreit! (www.zsek.hu). Köszönöm Németh Márknak és Jelli Jánosnak a honlap műszaki karbantartását.
FACEBOOK, INSTAGRAM: Az Egyházközség ezeken a felületeken is jelen van, Hajnal Péter személyes aktivitásának köszönhetően. Friss információk közlése, a honlap információinak hírüladása mellett naponta lelki tartalmakkal is szolgál.
PÁLYÁZATOK: A burkolatok fokozatosan megújulnak a templom körül. A burkolatokra kapott pályázati pénz elfogyott, azzal elszámoltunk. Természetesen még vannak olyan felületek, főleg a templom déli oldalán, amelyekre a pályázatból nem futotta, de az anyagot már megvettük belőle. Ezt a burkolóanyagot lehet a templom déli oldalán látni a raklapokon.

A kálvária stációinak restaurálására, megújítására az Önkormányzattal együtt nyertünk pályázatot, úgy hogy az önrészt az Önkormányzat állta, és ugyanennyit adott a Magyar Állam. Így tulajdonképpen az egyházközség anyagi ráfordítás nélkül megújult a kálvária. Reméljük 2022-ben már ott végezhetjük a Virágvasárnap előtti pénteken a keresztutat. Köszönjük az Önkormányzatnak és Fejér Máténak, aki a kivitelezést végezte.


Pályáztunk a templom homlokzati kőfelületeinek restaurálására is. A 15M forintos pályázati pénzből elkészül a homlokzat Péter és Pál szobrainak rekonstrukciója ill. az egyéb kőfelületek tisztítása, javítása. (Bővebben: http://www.zsek.hu/aktualitasok/hirek/homlokzati-szobrok-zsurije-202111230749). Reméljük Péter-Pál napra elkészül!

Rendünk 900 éves évfordulóján, a rendi székhelyeken és plébániákon összesen 900 fa került elültetésre egy rendi pályázat nyomán. Ebből Zsámbékon, az Angyalárok-parti kápolnához vezető út mellett 50 lombhullató fát ültettünk.

PREMONTREI 900: A premontrei Rend alapításának 900. évfordulóját ünnepelte a 2021-es évben, amelyet öt éves előkészület előzött meg. Ennek kapcsán több liturgikus változtatást is tettünk, amely megmozgathatja plébániánk híveit is.

-A Covid járvánnyal is összefüggésben minden nap 17 órakor a templomban imádkozzuk a rózsafüzért a hívekkel együtt.

- A szentmisék végén imádkozzuk rendi intézményeinkért, rendtagjainkért, plébániáink híveiért a rendi közös imádságot.
- Szombatonként szentségimádással zárjuk a hetet, az Oltáriszentség előtt imádkozzuk a virrasztó zsolozsmát.
- Az Úrnapi körmenet egyik állomásává a nővérek kápolnáját tettük.

- Szent Norbert napján a premontreiek jóvoltából Szent Norbert szoborral gazdagodott a templom környezete. A gyógynövény kertben, tavasszal kerül felállításra a Szent Norbert díszkút amely már elkészült, és Sóskúton várja az alkalmas időt. Mindkét mű Oláh Katalin Kinga alkotása.
- Örök és egyszerű fogadalmat ünnepelhettünk a nővérekkel, ezüst és újmisét ünnepelhettünk a premontrei férfi renddel, egyszerű fogadalmat és diakónus, majd papszentelést szintén a premontrei férfi renddel.

Jelentősebb események:

Januártól május végéig vasárnaponként 3 szentmisét tartottunk, és a 9 órai misét online is közvetítettük a járványveszély csökkentése érdekében.

Január folyamán:
Házszentelések – mindenki maga szentelhette fel a házát, tanterem szentelések (80-100 ház)
Január 23.

Sebestyén napi fogadalmi német nyelvű szentmise, amelyet onlájn is lehetett követni
Január 17-24.
Ökumenikus imahét –ökumenikus vesperásokkal
Februártól: 
Jegyesoktatás online formában– köszönöm annak a kb. 8 zsámbéki, töki, mányi, perbáli, pátyi házaspárnak a munkáját, akik évek óta segítik a jegyesek felkészítését (2022-ben február 7-én, hétfőn indul a jegyesoktatás) Köszönöm a Selymes családnak a szervezést
Február 14.
Szokásos ünnepi vacsora a Házasság hetében – köszönet érte a Zajdon házaspárnak
Február 28. 

Gyűjtés a katolikus iskoláknak 41.815.- Ft (2020-ban 86.795.-)
Március 21.
Szentföldi gyűjtés 22.100.- Ft (tavaly 34.127.- Ft)

Március 26.
Keresztút a Kálvárián egyénileg
Április 24.
Bérmálkozás – idén 17 fiatal részesült a bérmálás szentségében.

Május folyamán
Naponta elimádkoztuk a lorettói litániát

Május 9.
Elsőáldozás – a 11 órai mise keretében 53-an lettek elsőáldozók. 

Május 13.
Szentségimádás az egyházmegye megújulásáért és az Eucharisztikus Kongresszusért.

Június 6.
Úrnapja körmenettel, virágszőnyeggel. Előző este szentségimádás a NEK megrendezéséért.
Június 7.
Szent Norbert atyánk főünnepe, püspöki szentmise, Szent Norbert szobor megáldása

Június 20.
Templomunk búcsúja ezüstmisés áldással. A templomtéri rendezvények idén is elmaradtak. A Zsámbéki Premontrei Esték koncertsorozatot is kényszerűségből szüneteltetni kellett.
Július 4.
Péter-fillér gyűjtés 54.475.- Ft ( tavaly 57.230.- Ft)

Július 19-23.

Építőtábor gyerekekkel: Vérteskozma-Majk
Augusztus 2-6.
Építőtábor az egyházközség csapatával Bakonyoszlopon
Augusztus 9.

Egyházközségi baba-mama találkozókat szervezett hétfőnként 10 órától Hajnal-Dobai Bori

Augusztus 14. 
Gertrúd nővér örökfogadalma

Augusztus 20.
Ünnepi szentmise az Öregtemplomban, kenyéráldás
Szeptember 5-12.
Nemzetközi Eucharisztikus Kongresszus Budapesten és helyi programokkal.
Szeptember 12.
Közös zarándoklat Ferenc pápa miséjére.
Szeptember 25.
Hagyomány és korszerűség címmel ünnepi konferencián vettünk részt Budapesten, a Premontreiek 900. éves évfordulója alkalmából. 

Október folyamán
Naponta elimádkoztuk a rózsafüzért a Szűzanya hónapjában.
Október 4.

Kéthetente esténként „Lángra lobbantani ...” címmel imaalkalom szerveződött a töki Szt. Ágoston házban. 

Október 7.

Szentlélek szeminárium indult online formában, az Emmanuel Közösség szervezésében.
Október 9.
Engesztelő imadélutánt tartottunk Regina nővér szervezésében

Október 17.
Missziós gyűjtés 56.015.-Ft (2020-ban  56.055.- Ft)

November 14.
Frigyes atya újmiséje

November 22.
Egész napos szentségimádást tartottunk Krisztus Király ünnepén, egyházközségünk szentségimádási napján.
November 21. 
Karitász-gyűjtés.79.275 Ft (2020-ban 36.165.-Ft)

November 28. 
Egyházközségi lelki nap online formában.

Ádvent
Ádventtel Ferenc pápa meghirdette az Egyház 21. századi szerepét, küldetését meghatározó szinódusi folyamatot. 2021-2023 közti időszakban kéri a helyi közösségek, plébániák közös gondolkodását ebben a témában. Megkezdődött a Ferenc pápa által hirdetett szinodális folyamat egyházközségi szakasza. Köszönjük Fidrich Lászlónak a koordináló munkát. A képviselőtestület összeállította kérdéseket 2022. január 10-ig véleményezik a hívek.
December 7.
Immaculata nővér egyszerű fogadalma

December 24.
Karácsonyi ebéd a magányosoknak. A személyes találkozás, amely ennek az ebéd vitelnek a lényege, sajnos nem valósulhatott meg, viszont a Fejtő hagyományos főzése mellett köszönjük a becsomagoltan hozott ételadományokat is, melyeket a nővérek osztottak szét.
December 24.
Pásztorjáték – online módon valósult meg, köszönet érte Fejér Máténak és a résztvevő gyerekeknek.
December 26.
Szent Család ünnepén közös könyörgéssel és ünnepi áldással erősítettük a családokat.
Köszönöm József atyának a szerda, péntek, vasárnap esti szentmisék végzését és a gyóntatásban való segítségét!
Köszönöm Antal testvérnek a folyamatos segítségét minden területen és az online közvetítések előkészítését.

Köszönöm a premontrei nővéreknek, hogy mindenben segítségemre, segítségünkre vannak személyesen is és az egyházközség ünnepi eseményeinek lebonyolításában mindig számíthatunk rájuk.

Köszönöm a templom virágdíszítését a nővéreknek különösen Ágnes nővérnek és Paula és Regina nővérnek, akik ezért sokat tesznek és jelentős költségeit is a nővérek állják, a virágdíszítésre szánt adományok felhasználásával.

Köszönöm a templomi terítők mosását, vasalását Csinger Kati néninek.

Köszönöm az adakozóknak a templom fenntartására juttatott adományaikat.
Köszönöm diakónusunk Pataki András rendszeres havonkénti prédikációit és szolgálatát a vasárnapi ünnepi szentmisén.

Köszönöm Ozvald Zsuzsa háttér munkáját az irodában, amely nagyban megkönnyíti munkámat és az egyházközség gazdasági, adminisztrációs feladatainak terhét leveszi a vállamról.
Köszönöm Kóródiné Erika segítségét a zárszámadás és költségvetés készítésében.

Köszönöm a szkóla munkáját és Kollár Tamásnak, a szkóla vezetését.
Köszönöm Kaposi Gergelynek, Némethné Domschitz Edinának, és Gertrúd nővérnek a szentmiséken az orgona melletti szolgálatot, az esküvőkön való játékot.
Köszönöm a ministránsoknak, előénekeseknek a liturgia állandó segítését, a felolvasást vállaló fiataloknak a szolgálatot, Varga Flóriánnak a ministránsok szervezését, vezetését.
Köszönöm Trifusz Lászlónak, Horgos Andrásnak, Dobos Lászlónak a templom körüli munkák rendszeres végzését, a sövény és az Úrnapi fülkék tisztán tartását.

Köszönöm Hajnal Péternek az egyházközség elnökének munkáját az egyházközség életének szervezésében.

Köszönöm Lőrincz János templomgondnok munkáját, a templom elektromos dolgainak karbantartását!
Köszönöm Fejér Gábornak a sok fotót, amit az egyházközségi eseményeken készít.

Köszönöm Orczy Viktornak a szentmisék online közvetítésének műszaki kialakítását és a minden egyes alkalommal való segítő jelenlétét a neten.

Köszönöm a JACSANET internet szolgáltatónak és személyesen Mándl Jánosnak támogatását és segítségét.
Köszönöm Vándor Jánosnak a misebort és azt is hogy számon tartja, hogy mikor fogy el és akkor rögtön újat hoz.

Köszönöm az egyházközség élő közösségeinek imáját, munkáját: Az Engesztelő Imacsoport, a Mécs közösségek, a Rózsafüzér Társulat, Biblia kör, Premontrei Harmadrend a Boldogasszony kör és a Fejtő tevékenységét.

Anyagiak:
A Covid járvány idején a bevételeink kb. a felére csökkentek. Az Állam magára vállalta először a plébánosi fizetések felét, majd az egészet. Így ezt most nem az Egyházközségnek kell állnia. A rezsicsökkentés eddig a plébánia épületét nem érintette, az intézményi közüzemi díjtarifát kellett fizetnünk. A jövőben a plébánia lakáscéljára használt részére is vonatkozik a lakossági rezsicsökkentés.

EGYHÁZI HOZZÁJÁRULÁS:

kb. 450 családtól 1.320.350.- (1.572.450.-Ft )összegű egyházi hozzájárulás érkezett.  Ez 252.100.- Ft-tal kevesebb, mint tavaly, köszönjük!  Ebből Tök: 29.850.-Ft. Más településről: 41.000.-Ft. 


Az egyházi hozzájárulás összege két keresős családban 5000.- forint/év, egy keresős családban 2500.- forint/év.
2022. január 1-jétől érvényes stóladíjak :  hétköznapi szentmise 1.500.-, vasárnapi 3.000.-, esketés 30.000.-, temetés 25.000.-, a keresztelésnek nincs stóladíja.
BEVÉTEL:
misékből: 252.000.-Ft



templomi perselygyűjtés: 4.261.305.- (Tavaly : 3.174.215.-Ft)
 

valamint 253.680.- célgyűjtés
A templomtér vízelvezetésének és burkolatának kiépítése folytatódott. További forrásokat keresünk a befejezéshez.
Idén is érkeztek vállalkozóktól, magánszemélyektől pénzbeli (525.600.-) és természetbeli adományok, ezeket is hálásan köszönjük.
Köszönöm, hogy sok magát megnevezni sem akaró támogatója van közös ügyeinknek: többször kaptunk, többektől célzottan 100.000.- forint nagyságrendű támogatást, elsősorban a szegények támogatására.
ÁLLANDÓ KIADÁSOK:
Plébánia közüzemi számlák:
1.565.000.- forint 




Templom közüzemi számlák:
1.042.000- forint




Egyéb működési költség:
         
  500.000.- forint




Személyi jellegű kiadások:

2.770.000.-forint
(kántorok, Ozvald Zsuzsa, Németh Márk)
A  SZERETETSZOLGÁLAT  TEVÉKENYSÉGE: Több ruha akciót tartottunk és fával, élelmiszercsomaggal is segítettük a rászorulókat. Szombatonként kb. 400 élelmiszercsomagot osztanak ki a nővérek. Jótevőinknek köszönhetően idén karácsonykor 500 élelmiszer csomaggal segíthettük a zsámbéki, töki, mányi, perbáli, tinnyei, szomori rászorulókat. Tartós élelmiszert mindig elfogadunk. 
Köszönöm a premontrei harmadrendnek, az egyházközség önkénteseinek, a gödöllői és zsámbéki középiskolásainknak, valamint Kara Annának (Kovács Ágnes) az élelmiszer osztás munkáját, valamint a Fejtőnek a karácsonyi és húsvéti meleg étel készítést és osztást.
Köszönöm Mohácsi Attilának, Korponay-Szabó Péternek a kenyér, tartós élelmiszer, egyéb adományok rendszeres szállítását.
Köszönjük az összes vállalkozónak és magánszemélynek, akik támogatták feladataink megvalósítását. Külföldi és hazai jótevőinknek minden segítségét.

A nővérek naponta imádkoznak a jótevőkért, mi pedig havonta egy szentmisét felajánlunk az Ő szándékukra! Isten áldása legyen munkánkon!
Zsámbék, 2021. december 31.
A keresztelések számának változása egyházközségünkben 1995 – 2021

Az egyházközség halálozási számai 1995 – 2021

A házasságkötések számának változása 1995 – 2021

A temetkezési szokások átalakulása 2021-től:

